પરપોકારી પૂજ્ય ગુરૂદેવશ્રી કાનજીસ્વામી તથા તદ્-ભક્ત ભગવતી પૂજ્ય બહેનશ્રી ચંપાબેનની ધર્મસાધનાથી સુવર્ણપુરી ધામ ‘તુ પરમાત્મા છે’. ‘તું ભગવાન આત્મા છે’ આદિ ગુરૂવાણીના નાદોથી સદા ગુંજતુ રહે છે. આત્મપ્રાપ્તિની ભાવનાની મુખ્યતા પૂર્વક જિનમંદિરોમાં પૂજા, ભક્તિ વગેરે કાયમ થતાં રહે છે. દર વર્ષે 12 મોટી વિધાનપૂજાઓ કરવામાં આવે છે. દશલક્ષણ પર્વ ત્યાર બાદ અષ્ટાહ્નિકા તથા દિપાવલી વગેરે પર્વો તે તે પર્વની વિધાન પૂજાઓ સહ ઉજવવામાં આવે છે. તદ્ઉપરાંત પૂજ્ય ગુરૂદેવ તથા પૂજ્ય બહેનશ્રીના જન્મ જયંતી મહોત્સવો, પૂજ્ય બહેનશ્રીની સમ્યક્ત્વ જયંતિ મહોત્સવ વિશેષ આયોજનો પૂર્વક અતિઉલ્લાસથી ઉજવવામાં આવે છે. તથા પ્રસંગોપાત જિનેન્દ્ર રથયાત્રાઓનું આકર્ષણ તો અલગ જ હોય છે. આ સર્વે ઉત્સવોમાં ભાગ લેવા હજારો મુમુક્ષુઓ સોનગઢ આવી નિજકલ્યાણકારી ગુરૂવાણી સાંભળી ધન્યતાનો અનુભવ કરે છે. વર્ષમાં ત્રણવાર ધાર્મિક શિક્ષણશિબિરોનું આયોજન થાય છે, જેમાં અનેક શાસ્ત્રોનાં રહસ્યો જે પૂજ્ય ગુરૂદેવશ્રીએ ઉદ્ઘાદિત કર્યાં છે તે સમજાવવામાં આવે છે.